Naiset ja lapset ovat aiempaa suuremmassa roolissa terrorismissa.

Nizzan isku oli Euroopan tappavin. Viime vuonna tehdyistä noin 700 jihadistipidätyksestä yli 400 tehtiin Ranskassa. EPA / AOP

Euroopan poliisivirasto Europol on julkaissut vuotuisen Terrorismin tila ja trendit -raporttinsa. Sen mukaan EU:ssa tapahtui vuonna 2016 yhteensä 142 onnistunutta, epäonnistunutta tai estettyä terrori-iskua, joissa kuoli niin ikään 142 ihmistä ja haavoittui 379.

Tapaukset rajoittuivat kahdeksaan maahan ja peräti yli puolet niistä eli 76 kappaletta tapahtuivat Britanniassa. Pidätyksiä tehtiin 1 002.

Ylivoimaisesti suurin terrorismia harjoittava ryhmä olivat niin sanotut etnonationalistit eli jonkin etnisen ryhmän etuja ajavat henkilöt sekä separatistit, joiden syyksi luettiin peräti 99 tapausta. Näistä 76 tapahtui Pohjois-Irlannissa. Kurdiseparatistijärjestö PKK:n iskuja turkkilaiskohteisiin raportoitiin Ranskasta ja Saksasta.

Äärivasemmistolainen terrorismi taas oli vallalla Italiassa, Ranskassa ja Espanjassa.

Jihadistien lukuun laitettiin vain 13 terroritekoa tai sellaisen yritystä. Valtaosa kuolonuhreista eli 136 aiheutui niistä. Tuhoisin oli Ranskan Nizzan kuorma-autoisku, jossa sai surmansa 85 ihmistä. Berliinin joulutorin rekkaiskussa kuoli 12 henkeä ja Brysselin pommi-iskuissa 32 henkeä.

Äärioikeiston väkivalta kasvussa

Pidätyksistä vajaat kolme neljäsosaa liittyi jihadismiin. Pidätettyjen jihadistien määrä oli suunnilleen edellisvuoden tasolla. Europol huomauttaa myös, että naisten, nuorten ja alaikäisten osuus on kasvanut. Pidätetyistä 26 prosenttia oli naisia, kun vuotta aiemmin osuus oli 18 prosenttia. Lähes kolmasosa pidätetyistä oli alle 25-vuotiaita.

Europol huomauttaakin, että terroristiryhmät käyttävät hyväkseen Euroopan muslimivähemmistön sosioekonomista asemaa ja vetoavat tiettyyn osaan heistä. Motivaatioksi voi riittää uskomus, että islam on lännen " hyökkäyksen " kohteena.

Viime vuosien trendi on ollut, että teot ovat laskussa mutta pidätykset nousussa. Vuoteen 2015 nähden pidätysten määrä kuitenkin hieman laski.

Europol huomauttaa, että erityisesti väkivalta pakolaisia ja etnisiä vähemmistöjä kohtaan on lisääntynyt. Yksin Saksassa kyseisenlaisia hyökkäyksiä tapahtui liki kymmenen päivässä. Nämä äärioikeiston teot eivät useinkaan täytä terrorismin määritelmää ja raportissa on mukana vain yksi tapaus Hollannista: moskeijaan kohdistunut tuhopolton yritys.

Edes äärioikeistolaisen tekemä parlamentaarikko Jo Coxin murha Britanniassa ei täyttänyt kriteerejä.

Kidnappausuhka korkea

Europol varoittaa raportissaan EU-kansalaisia ja muita länsimaalaisia sieppausuhasta. Terroristi- ja rikollisjärjestöt pitävät länsimaalaisia haluttavina kohteina, sillä lunnasrahat ovat merkittävä tulonlähde. Kidnapattuja myös vaihdetaan vankeihin ja käytetään propagandavälineinä, sillä sieppaukset saavat paljon mediahuomiota.

Määrää raportissa ei osata sanoa. Kaikkia tapauksia ei kerrota julkisuuteen panttivankien turvallisuuden vuoksi.

Potentiaalisia maita joutua sieppauksen kohteeksi ovat luonnollisesti kaikki konfliktialueet. Sieppauksia tapahtui muun muassa Libyassa, Malissa, Filippiineillä ja Afganistanissa. Viimeksi mainitussa siepattiin tämän vuoden puolella suomalainen avustustyöntekijä.

Kidnappauksiin syyllistyivät jihadistijärjestöistä muun muassa Isis, Arabian niemimaan al-Qaida, Islamilaisen Maghrebin (Pohjois-Afrikka) al-Qaida ja Filippiinien Aby Sayyaf.